Appèl teen sleutelpunte-uitspraakDie ministerie van polisie het ŉ aansoek by die Johannesburgse hooggeregshof ingedien om die hof se uitspraak, dat 200 nasionale sleutelpunte bekend gemaak moet word, te daag. “ŉ Appèlaansoek is gebring teen die uitspraak oor die nasionale sleutelpunte, aangesien ons glo dat ŉ ander hof ŉ ander uitspraak sou lewer,” het Musa Zondi, woordvoerder van die ministerie, gesê. “Die dokumente is al verlede week by die hof ingedien.” Die hooggeregshof het op 3 Desember ten gunste van die Right2Know (R2K)-veldtog en die Suid-Afrikaanse Argief (Saha) beslis en die Suid-Afrikaanse Polisiediens beveel om binne 30 dae die lys van die beskermde gebiede bekend te maak. Die hofgeding het begin nadat die polisie twee jaar gelede geweier het om ŉ lys van sleutelpunte vry te stel. Tydens die hofverrigtinge in November het die staat aangevoer dat dit die land se veiligheid en verdediging in gevaar kan stel indien die sleutelpunte uitgewys word. R2K en Saha se saak is egter hoofsaaklik gebaseer op die Wet op die Bevordering van Toegang tot Inligting (Paia). R2K het gesê burgerlike organisasies het gekla dat die geheimhouding rondom nasionale sleutelpunte gebruik word om die reg om te weet te ondermyn en om in openbare plekke te betoog. Nasionale sleutelpunte mag nie afgeneem word of uitgeken word as ŉ nasionale sleutelpunt nie en sluit glo ook weermaginstallasies en dienste of aanlegte in wat as strategies beskou word. Regter Roland Sutherland het in sy uitspraak gesê dit is “onwettig en ongrondwetlik” om nie die sleutelpunte bekend te maak nie. Hy het die polisie aangesê om die regskoste van die groepe te betaal. Hy het nie enige verdere besonderhede verskaf hoe hy tot sy besluit gekom het nie. Lees alle vorige berigte oor Nasionale Sleutelpunte op Maroela Media.